text: Tusindvis har brug for julehjælp
  04 december 2014 kl. 17.33
  Sidste år satte antallet af familier, som søgte om hjælp til julen, rekord. Og der bliver næppe færre ansøgere i år, anslår hjælpe-organisationerne.
  Men det er ikke kun hjælpe-organisationer som Frelsens Hær, der hjælper betrængte familier.
  Det gør private også.
  Det gælder således Anne Mette Hede Jensen, der samler sammen med en veninde ind til de trængte i Varde Kommune. Indsamlingen foregår blandt andet gennem deres facebookside.
  - Målet for os er at skaffe oplevelser, gaver, donationer og penge til familier med børn og unge i huset, der er trængte i julen og deres hverdag, skriver de på facebook-siden.
  
  